b'\n_START_ARTICLE_\nAnderso armija\n_START_PARAGRAPH_\nAnderso armija, oficialiai Lenkijos ginkluotosios paj\xc4\x97gos TSRS (lenk. Polskie Si\xc5\x82y Zbrojne w ZSRR) \xe2\x80\x93 lenk\xc5\xb3 karinis dalinys, suformuotas TSRS 1941 m. rugpj\xc5\xab\xc4\x8dio m\xc4\x97n.\n_START_SECTION_\nIstorija\n_START_PARAGRAPH_\n1939 m. rugs\xc4\x97jo 1 d. naci\xc5\xb3 Vokietija u\xc5\xbepuol\xc4\x97 Lenkij\xc4\x85 ir prasid\xc4\x97jo Antrasis pasaulinis karas. Rugs\xc4\x97jo 17 d. \xc4\xaf kar\xc4\x85 prie\xc5\xa1 Lenkij\xc4\x85 \xc4\xafsijung\xc4\x97 TSRS. Negal\xc4\x97dama kovoti dviem frontais, blogiau u\xc5\xbe prie\xc5\xa1ininkus ginkluota Lenkijos kariuomen\xc4\x97 pralaim\xc4\x97jo Lenkijos kampanij\xc4\x85. Per m\xc5\xab\xc5\xa1ius su Vokietija Lenkija neteko apie 620 000, kovose su TSRS \xc5\xbeuvo tik keliolika t\xc5\xabkstan\xc4\x8di\xc5\xb3 lenk\xc5\xb3, bet \xc4\xaf nelaisv\xc4\x99 pateko apie 250 000 \xc5\xbemoni\xc5\xb3. Dar apie 70 000 lenk\xc5\xb3 kari\xc5\xb3 internavo Rumunija ir Vengrija, apie 20 000 - Lietuva ir Latvija, kurie, TRS okupavus ir Baltijos \xc5\xa1alis, taip pat buvo i\xc5\xa1ve\xc5\xbeti \xc4\xaf Rusijos koncentracijos stovyklas._NEWLINE_Lenkijos vyriausyb\xc4\x97 pasitrauk\xc4\x97 \xc4\xaf Rumunij\xc4\x85. Lenkijos prezidentas Ignotas Mo\xc5\xa1cickis atsistatydino. 1939 m. rugs\xc4\x97jo 29 d. prezidentu i\xc5\xa1rinktas Vladislavas Ra\xc4\x8dkievi\xc4\x8dius ministru pirmininku paskyr\xc4\x97 generol\xc4\x85 V. Sikorsk\xc4\xaf, spalio 1 d. prisaikdinta Lenkijos emigracin\xc4\x97 vyriausyb\xc4\x97. 1941 m. liepos 30 d. emigracin\xc4\x97 vyriausyb\xc4\x97 pasira\xc5\xa1\xc4\x97 kompromisin\xc4\xaf susitarim\xc4\x85 su TSRS ir atnaujino diplomatinius santykius. TSRS paleido i\xc5\xa1 kal\xc4\x97jim\xc5\xb3 ir lageri\xc5\xb3 daugum\xc4\x85 Lenkijos pilie\xc4\x8di\xc5\xb3. Kai prasid\xc4\x97jo Vokietijos-TSRS karas, 1941 m. rugpj\xc5\xab\xc4\x8dio m\xc4\x97n. prad\xc4\x97ta formuoti Lenkijos armija TSRS. Armijos vadu paskirtas generolas Vladislavas Andersas.  _NEWLINE_Karinis dalinys buvo pavaldus Lenkijos emigracinei vyriausybei Londone, formaliai priklaus\xc4\x97 Lenkijos ginkluotosioms paj\xc4\x97goms Vakaruose. \xc4\xae armij\xc4\x85 daugiausia stojo nuo 1939 m. TSRS internuoti ir kalinti Lenkijos kari\xc5\xa1kiai ir civiliai, kuriems 1941 m. rugpj\xc5\xab\xc4\x8dio paskelbta amnestija. Formuojant Anderso armij\xc4\x85 i\xc5\xa1 kal\xc4\x97jim\xc5\xb3 ir lageri\xc5\xb3 paleisti apie 115 000 TSRS represuot\xc5\xb3 lenk\xc5\xb3, i\xc5\xa1 j\xc5\xb3 apie 41 000 kari\xc5\xa1ki\xc5\xb3 ir apie 74 000 civili\xc5\xb3 atgavo laisv\xc4\x99 tik\xc4\x97damiesi i\xc5\xa1vykti i\xc5\xa1 TSRS. Tarp j\xc5\xb3 buvo ir lietuviai (poetas Juozas K\xc4\x97k\xc5\xa1tas), ukrainie\xc4\x8diai, baltarusiai, \xc5\xbeydai (kapralas Menachemas Beginas). _NEWLINE_Anderso armija buvo formuojama netoli Buzuluko miesto priemiestyje Kultubankoje, Orienburgo sritis. Nuo rugpj\xc5\xab\xc4\x8dio 23 d. iki rugs\xc4\x97jo 12 d. \xc4\xaf armij\xc4\x85 u\xc5\xbesira\xc5\xa1\xc4\x97 24 828 NKVD lageriuose laikyti karo belaisviai. Tik 273 vokie\xc4\x8di\xc5\xb3 tautyb\xc4\x97s lenk\xc5\xb3 karius buvo atsisakyta i\xc5\xa1leisti, dar keli \xc5\xa1imtai netiko d\xc4\x97l sveikatos ar nebuvo paleisti d\xc4\x97l kit\xc5\xb3 prie\xc5\xbeas\xc4\x8di\xc5\xb3. Armija buvo dislokuota Buzuluke, Tati\xc5\xa1\xc4\x8deve prie Saratovo ir pagal gele\xc5\xbeinkel\xc4\xaf Kuiby\xc5\xa1evas-Orenburgas. I\xc5\xa1sek\xc4\x99 buv\xc4\x99 kaliniai buvo geriau maitinami, be to, vyko kariniai mokymai._NEWLINE_1941 m. pabaigoje Armij\xc4\x85 sudar\xc4\x97 6 p\xc4\x97stinink\xc5\xb3 divizijos, tarp j\xc5\xb3 ir Vilniaus 5-oji p\xc4\x97stinink\xc5\xb3 divizija, keli specialieji ir pagalbiniai daliniai, i\xc5\xa1 viso apie 96 000 kari\xc5\xb3. V. Andersui 1942 m. vasario m\xc4\x97n. atsisakius Vilniaus divizij\xc4\x85, o v\xc4\x97liau ir kitas armijos divizijas po vien\xc4\x85 si\xc5\xb3sti \xc4\xaf Vokietijos front\xc4\x85, TSRS vadovyb\xc4\x97 suma\xc5\xbeino jos apr\xc5\xabpinim\xc4\x85 maisto produktais. Armij\xc4\x85 prad\xc4\x97ta perdislokuoti \xc4\xaf Ta\xc5\xa1kent\xc4\x85. Did\xc5\xbeiosios Britanijos ir TSRS susitarimu 1942 m. kovo - rugpj\xc5\xab\xc4\x8dio m\xc4\x97n. Anderso armija per TSRS okupuot\xc4\x85 Iran\xc4\x85 perkelta \xc4\xaf Irak\xc4\x85, kur saugojo nuo vokie\xc4\x8di\xc5\xb3 diversij\xc5\xb3 naftos versloves linijoje Mosulas-Kirkukas. Vykti atsisak\xc4\x97 tik dalis lenk\xc5\xb3 karinink\xc5\xb3 ir kari\xc5\xb3, kuriems vadovavo Zigmantas Berlingas, jau tada bendradarbiav\xc4\x99s su NKVD._NEWLINE_V\xc4\x97liau  evakuota \xc4\xaf Palestin\xc4\x85, kur jos pagrindu 1943 m. sudarytas Lenk\xc5\xb3 II korpusas, kuris 1944 m. gegu\xc5\xbe\xc4\x97s m\xc4\x97n. pasi\xc5\xbeym\xc4\x97jo m\xc5\xab\xc5\xa1yje su italais prie Monte Kasino. _NEWLINE_1943 m. baland\xc5\xbeio m\xc4\x97n. vokie\xc4\x8diams paskelbus apie Lenkijos karinink\xc5\xb3 masin\xc4\x99 kapaviet\xc4\x99 Katyn\xc4\x97je emigracin\xc4\x97 vyriausyb\xc4\x97 kreip\xc4\x97si \xc4\xaf Tarptautin\xc4\xaf Raudon\xc4\x85j\xc4\xaf Kry\xc5\xbei\xc5\xb3, pra\xc5\xa1ydama sudaryti speciali\xc4\x85 komisij\xc4\x85 \xc5\xa1ioms \xc5\xbeudyn\xc4\x97ms i\xc5\xa1tirti. TSRS vyriausyb\xc4\x97 1943 m. baland\xc5\xbeio 25 d. nutrauk\xc4\x97 su Lenkijos vyriausybe diplomatinius santykius. _NEWLINE_1943 m. i\xc5\xa1 likusi\xc5\xb3 TSRS lenk\xc5\xb3 buvo suformuota Kosciu\xc5\xa1kos I divizija, o 1944 m. dar viena Lenkijos armija TSRS, kuri kartu su Armija Liudova sudar\xc4\x97 Lenkijos liaudies kariuomen\xc4\x99.'